Torbjørnsen om RBK-avskjeden: – Vi har vært uenige
Torbjørnsen hadde opprinnelig en avtale med Rosenborg ut 2016-sesongen, men sent i går kveld annonserte klubben selv at samarbeidet er over. På RBK.no står det at grunnen er en «felles forståelse av at klubbens strategier for rekruttering og utvikling av spillere nå går i en ny retning». Hovedpersonen selv beskriver det slik:– Jeg synes det både er vemodig, trist og litt dumt. Jeg har jobbet der lenge, hentet mange spillere og trivdes veldig godt. Siden 2006 har jeg hatt åtte trenere og fire sportsdirektører. Men nå kom det inn en som har andre planer, og det var tydeligvis uforenlig med at jeg skulle jobbe der. Det går på arbeidsmetoder og veien videre på det, og på hvilke spillere som skal til Rosenborg i fremtiden. Så ble også innsparing nevnt som et punkt, sier Torbjørnsen til VG. Han legger ikke skjul på jobben ikke har vært den samme etter at Bjørnebye begynte i Rosenborg før denne sesongen. Men trener Kåre Ingebrigtsen mener det ikke er den nye sportslige lederen som har skjøvet ut Torbjørnsen.– Det er en prosess som er kjørt i klubben som både Erik (Hoftun) og jeg som er ansvarlig på sport står sammen med Stig Inge om. Det er ikke en Stig Inge-beslutning. Det er en Rosenborg-klubbeslutning, sier Ingebrigtsen til VG. – Den ulike oppfatningen har vært der tidligere. Vi er uenige om spillere og spillertyper. Det er ikke Stig Inge som har kommet inn og hevet ut Stig Torbjørnsen, tillegger treneren. – Har dere hatt samarbeidsproblemer? – Nei. Men et ulikt syn på spillere er det som har gjort det vanskeligere. Jeg synes Stig Torbjørnsen er en fantastisk fyr og har gjort en strålende jobb for rosenborg. Det er ulik oppfatning av hvilke typer og hva vi trenger som er problemet, svarer Ingebrigtsen.Torbjørnsen føler akkurat det samme. – Vi har vært uenige om en del spillere som vi har diskutert i løpet av våren. Vi har litt ulike oppfatninger om hva som er en Rosenborg-spiller, og hva som er ikke er det. – Har du følt deg overkjørt? – Ja, til tider har jeg for så vidt gjort det, sier talentspeideren, som har vært i Rosenborg i to perioder. I 2009 ga han seg etter tre år i jobben, men i 2011 begynte han igjen. Nå skilles altså veiene på nytt. VG PLUSS: Dette er Torbjørnsens drømmelag– Jeg tror nok Stig Inge og jeg er litt ulike typer. Han skal vel innføre noe som han ikke føler jeg er kapabel til. Og da er jeg helt enig i at samarbeidet bør opphøre. Det er ikke noen grunn til å fremtvinge et godt samarbeid hvis ikke forholdene ligger til rette for det, sier Torbjørnsen, og legger til: – Men vi er felles enig om at samarbeidet fungerer altfor dårlig. Da er det bedre at vi skiller lag. Jeg har hatt en veldig fin tid og ønsker å ha et fint forhold til Rosenborg i ettertid også. Bjørnebye kommer med følgende kommentarer til avskjeden: – Det har ikke vært overkjøring fra meg. Dette er absolutt ikke en personkonflikt, og prosessen har vært udramatisk. Det er rene profesjonelle vurderinger som ligger bak det at vi nå skiller veier, forklarer den sportslige lederen og henviser til pressemeldingen på klubbens nettside. – Hva er det som gjør at Torbjørnsen ikke er riktig person? – Vi skal bruke tiden fremover på å bygge solide strukturer internt - med tydelige krav når det gjelder vår spillestil og våre behov. Deretter vil vi definere hvem som er den riktige personen, avlutter Bjørnebye.
Talentspeider Stig Torbjørnsen er ferdig i Rosenborg. Uenigheter med klubbens sportslige leder Stig Inge Bjørnebye skal være en av årsakene. Trener Kåre Ingebrigtsen sier at hele klubben står bak avgjørelsen.